दुनिया जानती है कि अमेरिका अपने साझीदारों की संप्रभुता का कितना सम्मान करता है। पाकिस्तान का उदाहरण सामने है। वहाँ कई बार पाकिस्तान की असैनिक आबादी अमेरिकी ड्रोन हमलों का शिकार हो जाती है। पाकिस्तानी सरकार दबी जबान से विरोध भी जताती रही है, जिस पर ध्यान देना अमेरिका को जरूरी नहीं लगता। पाकिस्तान ही नहीं, ब्रिटेन और फ्रांस जैसे ताकतवर देश भी अमेरिका के सैन्य फैसलों में हस्तक्षेप नहीं कर पाते। यह बात सामने आ चुकी है कि इराक पर हमले के लिए अमेरिका ने उसके पास जनसंहार के हथियार होने का झूठा बहाना बनाया था। इस युद्ध के विनाशकारी परिणाम इराक़ की बर्बादी और आइएस जैसे आतंकी संगठनों के उदय के रूप में दुनिया झेल रही है। इस अनैतिक युद्ध में भागीदार होने की भारी कीमत ब्रिटेन और फ्रांस जैसे देशों को भी चुकानी पड़ रही है। अमेरिका का समूचा सैन्य इतिहास ऐसे उदाहरणों से भरा पड़ा है।